Ellen Trane Nørby (V), 2013-02-21:
Tak til statsministeren for svarene og for debatten her i dag.
Statsministeren gør lidt ud af at sige, at de øvrige partier i Folketinget har nærmet sig statsministeren.
Jeg tror, at jeg på vegne af forespørgerne kan sige, at vi nok oplever det lidt modsat, nemlig at statsministeren har nærmet sig de øvrige partier i Folketinget.
Det er sådan set
kun positivt, at der nu er skabt basis for en mere åben og fordomsfri dialog om rigsfællesskabets udfordringer og muligheder.
Jeg tror sådan set det ville have været gavnligt, hvis den debat kunne være startet for over et halvt år siden, da de første tiltag blev taget for egentlig at prøve at få en bredere debat om de muligheder og udfordringer, der knytter sig til den økonomiske udvikling i Grønland, men bedre sent end aldrig.
Derfor er jeg også glad for det gode samarbejde, der har været, om et bredt, fælles forslag til vedtagelse blandt alle Folketingets partier, hvor vi får understreget behovet for at have en årlig forespørgselsdebat om udviklingen, mulighederne og udfordringerne inden for rigsfællesskabets rammer.
Der har været sådan en tendens til, at de forhold, der knytter sig til rigsfællesskabet, er blevet behandlet lidt hen på aftentimerne i både vores åbningsdebatter og afslutningsdebatter.
Det fortjener rigsfællesskabet ikke, altså at være reduceret til kun at være en del af en debat, selv om det også hører til dér, hvor det i høj grad handler om mange andre spørgsmål.
Noget af det, som også er væsentligt i det fælles forslag til vedtagelse, som vi har fremsat i dag, er ikke kun at kigge på de muligheder, der ligger for et bedre samarbejde, et styrket samarbejde mellem regeringen og landsstyret, men også at kigge på de muligheder, der ligger for at afsøge flere investeringer i det grønlandske samfund.
Der skal ikke herske nogen tvivl om, at vi er meget optaget af, særligt fra tre af forespørgerpartiernes side, at få afdækket mulighederne for et offentlig-privat partnerskab og også at få afdækket de muligheder, der ligger i, at staten positivt går foran, når det handler om at være med til at fremme investeringer og dermed sikre økonomisk udvikling i Grønland.
Det håber jeg sådan set også på at statsministeren i lighed med det som erhvervs- og vækstministeren har sagt på det åbne samråd i Erhvervs-, Vækst- og Eksportudvalget tidligere i dag, vil kigge positivt på.
Det her handler jo ikke om, at man skal være imod for at være imod; det handler jo sådan set om at skabe en mangfoldighed af muligheder, så man har noget at kunne vælge imellem, når det handler om økonomiske udviklingsmuligheder i det grønlandske samfund.
Jeg håber sådan set også, at debatten i dag kan gøre, at den meget tilspidsede debat og diskussion – som jeg tror nogle oplevede den som – i forbindelse med hasteforespørgslen om statsministerens brev til Folketinget om, at regeringen ikke længere ville svare på alle Folketingets spørgsmål, kommer ind i en ny fase, hvor vi selvfølgelig får normaliseret den, så vi kan diskutere alting åbent og fordomsfrit, også når det gælder nogle af de områder, som der er interesse for, og som knytter sig til den økonomiske udvikling i Grønland.
Men alt i alt er jeg glad for, at vi i dag har fået fremsat et fælles forslag til vedtagelse på baggrund af forespørgslen, og jeg glæder mig til, at det her forhåbentlig ikke bliver en engangsfornøjelse, men at den dialog, der nu er etableret, den bevægelse, der er, kan lede frem til, at vi får lavet et konstruktivt samarbejde om de økonomiske muligheder, der ligger i det grønlandske samfund, og også om de generelt bredere rammer for rigsfællesskabet, altså hvilken rolle Danmark spiller, Grønland spiller, Færøerne spiller, og hvilket fællesskab vi skal definere sammen for at kunne stå godt rustet i en globaliseret verden.